Molde-seier etter «årets miss»: – Mest flaks
(HamKam-Molde 0–1) Magnus Wolff Eikrem skjønte lite da han bommet på   alle sjansers mor. HamKam-keeper Marcus Sandberg leverte en dobbel feberredning. Molde-kapteinen – mutters alene – fikk sjansen på både heading og skudd fra kloss hold. – Må være en av årets misser, sier Wolff Eikrem til TV 2 om kjempemuligheten i 1. omgang i Hamar. – Mest flaks, sier Sandberg og mente han gjorde en kaosredning. – Jeg har sett den 20 ganger og forstår fortsatt ikke hva som skjer, sier TV 2-ekspert Erik Thorstvedt – tidligere Tottenham-keeper med 97 landskamper. I Fredrik Gulbrandsens skadefravær utgjorde Wolf Eikrem spisspar med Kristian Eriksen. Sistnevnte serverte supporterne øl da de dro til Hamar lørdag. Men den tidligere HamKam-spilleren klarte heller ikke å servere mål da han fikk sjansen alene med formsterke Marcus Sandberg etter pause. Dermed ble midtstopper Anders Hagelskjærs scoring avgjørende. Danskens første seriemål for Molde. MFK har full pott. Seriemesteren fra 2022 er tilbake på topp i eliteserien. Molde startet forsiktig. Ballsentralen Mats Møller Dæhli flyttet kula mest sidelengs eller bakover. – Få løpene til å gå. Opp med blikket, skrek Erling Moe på sidelinjen. Treneren fikk ikke umiddelbart svar. Hjemmelaget skapte de største sjansene. Molde-keeper Jacob Karlstrøm måtte ut i full strekk på et skudd fra Oliver Kjærgaard. Martin Linnes stopper den påfølgende corneren på streken. HamKam var nær sin første Briskeby-scoring mot Molde siden 2006. – Tempovekslinger, kommanderte Molde-treneren fra teknisk sone. Men det ble med Kristian Eriksens volleyforsøk og Wolff Eikrems doble sjanse.  Alt reddet av Marcus Sandberg. Kåret til banens beste.  Etter halvtimen applauderte i et minutt til ære for HamKam-spilleren Archange «Akillas» Defrignan Mondouo, som døde i februar. Så smalt det på Briskeby. – En perle rett og slett, meldte TV 2-kommentator Haakon Thon. – Han har en grusom slegge, mener Erling Moe. Kristian Eriksen utnyttet ikke kjempesjanse til å øke ledelsen 20 minutter ut i 2. omgang. Vegard Kongsro stoppet Wolff Eikrem på returen. HamKam-målvakten var – som i serieåpningen mot KFUM – meget god. Hjemmelaget presset Molde mot slutten. Men det hjalp grønnbuksene lite. Alle poengene var kledd i blått og hvitt.
Molde vant 1-0 over HamKam etter mål av midtstopper Anders Hagelskjær HamKam-keeper Marcus Sandberg leverte imponerende redninger Molde, seriemester fra 2022, er tilbake på toppen av Eliteserien Publikum hedret Archange "Akillas" Defrignan Mondouo, som døde tidligere i år, med et minutts applaus